Eurooppa-neuvoston päätöslauselma, annettu 23 päivänä maaliskuuta 2001, tehokkaammasta arvopaperimarkkinoiden sääntelystä Euroopan unionissa



Virallinen lehti nro C 138 , 11/05/2001 s. 0001 - 0002



Eurooppa-neuvoston päätöslauselma, annettu 23 päivänä maaliskuuta 2001, tehokkaammasta arvopaperimarkkinoiden sääntelystä Euroopan unionissa (2001/C 138/01) EUROOPPA-NEUVOSTO, joka kokoontui Tukholmassa 23 päivänä maaliskuuta 2001, ja joka KATSOO SEURAAVAA: Rahoitusmarkkinoilla on ratkaiseva rooli Euroopan unionin kokonaistaloudessa. Siksi on erittäin tärkeää, että ensisijaisena pidettävä rahoituspalvelujen toimintasuunnitelma pannaan nopeasti täytäntöön. Dynaamisten ja tehokkaiden Euroopan arvopaperimarkkinoiden luominen on tämän strategian olennainen osa. Kaikkien asianomaisten osapuolten olisi pyrittävä kaikin tavoin toteuttamaan keskeisiä toimenpiteitä yhdentyneiden arvopaperimarkkinoiden toteuttamiseksi vuoden 2003 loppuun mennessä mukaan lukien erityisesti tärkeimmät toimenpiteet, jotka on esitetty viisasten komitean raportissa Euroopan unionin arvopaperimarkkinoiden sääntelystä, ja ottaen myös huomioon tarpeen edelleen lähentää valvontakäytänteitä ja sääntelynormeja. Lainsäädäntöprosessia on tämän tavoitteen saavuttamiseksi joudutettava. Arvopaperimarkkinoiden sääntelyn on oltava riittävän joustavaa, jotta voidaan reagoida markkinoiden kehitykseen ja varmistaa, että Euroopan unioni on kilpailukykyinen ja voi sopeutua uusiin markkinakäytäntöihin ja sääntelynormeihin noudattaen samalla avoimuuden ja oikeusvarmuuden vaatimuksia. Tämä tavoite voidaan ja täytyy saavuttaa noudattaen täysin perustamissopimuksen määräyksiä, kunnioittaen asianomaisten toimielinten oikeuksia ja ottaen huomioon tämänhetkinen toimielinten välinen tasapaino, ANTAA TÄMÄN PÄÄTÖSLAUSELMAN: (1) Eurooppa-neuvosto panee tyytyväisenä merkille viisasten komitean raportin Euroopan unionin arvopaperimarkkinoiden sääntelystä. Ehdotettu nelitasoinen lähestymistapa (yleisperiaatteet, täytäntöönpanotoimenpiteet, yhteistyö ja säännösten noudattamisen valvonta) olisi toteutettava, jotta Euroopan unionin arvopaperilainsäädännön sääntelyprosessista tulisi tehokkaampi ja avoimempi, mikä parantaisi ehdotettujen lainsäädäntötoimenpiteiden laatua. Tässä prosessissa olisi otettava täysin huomioon raportin yleisperiaatteiden käsitteellinen perusta. (2) Komissiota kehotetaan kuulemaan varhaisessa vaiheessa, laajalti ja järjestelmällisesti toimielimiä ja kaikkia arvopaperialan asianomaisia osapuolia erityisesti tehostamalla vuoropuhelua kuluttajien ja markkinoilla toimivien kanssa. Komissiota pyydetään antamaan neuvostolle ja Euroopan parlamentille mahdollisuus esittää varhaisessa vaiheessa prosessin tehostamista varten olennaisten osien ja täydentävien ja teknisten säännösten toisistaan erottamista koskevia huomautuksia, sanotun kuitenkaan rajoittamatta komission aloitteenteko-oikeutta. (3) Yleisperiaatteiden (1 taso) ja täytäntöönpanotoimenpiteiden (2 taso) välisestä jaosta olisi päätettävä tapauskohtaisesti selkeällä ja avoimella tavalla. Jaosta päättävät Euroopan parlamentti ja neuvosto komission ehdotusten perusteella. Komissiota kehotetaan ehdotuksia tehdessään ilmoittamaan siitä, millaisia täytäntöönpanotoimenpiteitä edellytetään. Näin kaikki osapuolet tietäisivät etukäteen kutakin tasoa koskevien määräysten tarkan soveltamisalan ja tarkoituksen. Kaikkien asianomaisten toimielinten on noudatettava monitasoisen lähestymistavan perusedellytyksiä. Olisi sovellettava 2 tason täytäntöönpanotoimenpiteitä useammin sen varmistamiseksi, että tekniset säännökset voidaan pitää markkinoilla ja valvonnassa tapahtuvan kehityksen tasalla. Olisi asetettava määräajat 2 tasolla tehtävän työskentelyn kaikkia vaiheita varten. Komissiota pyydetään ehdotuksia laatiessaan harkitsemaan, voisiko asetuksia käyttää useammin silloin kun tämä on sekä oikeudellisesti mahdollista että samalla omiaan nopeuttamaan lainsäädäntöprosessia. Eurooppa-neuvosto suhtautuu myönteisesti mahdollisuuteen nopeuttaa yhteispäätösmenettelyn puitteissa säädöksien antamista (nopeutettu menettely). (4) Eurooppa-neuvosto panee tyytyväisenä merkille, että komissio aikoo mahdollisimman pian perustaa jäsenvaltioiden johtavista virkamiehistä koostuvan arvopaperikomitean, jonka puheenjohtajana toimii komissio. Neuvoa-antavaa arvopaperikomiteaa olisi kuultava poliittisissa kysymyksissä, jotka koskevat erityisesti, mutta ei ainoastaan toimenpiteitä, joita komissio saattaa ehdottaa 1 tasolla. (5) Jollei komission ehdottamista ja Euroopan parlamentin ja neuvoston antamista erityisistä säädöksistä muuta johdu, arvopaperikomitean olisi myös toimittava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(1) mukaisena sääntelykomiteana, ja avustettava komissiota sen tehdessä EY:n perustamissopimuksen 202 artiklan mukaisia täytäntöönpanomenettelyjä koskevia päätöksiä. Komissio antaa Euroopan parlamentille säännöllisesti tietoja arvopaperikomitean työskentelystä sen toimiessa sääntelymenettelyn nojalla, ja parlamentille toimitetaan kaikki asiaan liittyvät asiakirjat. Jos Euroopan parlamentti katsoo, että komission toimenpide-ehdotus ylittää puitelainsäädännössä säädetyt täytäntöönpanovaltuudet, komissio sitoutuu käsittelemään toimenpide-ehdotuksen kiireellisesti uudelleen ja ottamaan tarkoin huomioon parlamentin kannan sekä perustelemaan toimet, jotka se aikoo toteuttaa. Eurooppa-neuvosto panee merkille, että komissio on päätöksen 1999/468/EY puitteissa sitoutunut tasapuoliseen ratkaisuun pääsemiseksi niissä tapauksissa, joissa arvopaperimarkkina-alan täytäntöönpanotoimenpiteiden on keskustelujen perusteella tunnustettu olevan erittäin arkaluontoisia, välttämään toimia, jotka olisivat vastoin tällaisten toimenpiteiden aiheellisuutta koskevaa, mahdollisesti neuvostossa esitettyä vallitsevaa mielipidettä. Tämä sitoumus ei muodosta ennakkotapausta. (6) Eurooppa-neuvosto panee tyytyväisenä merkille, että komissio aikoo muodollisesti perustaa viisasten komitean raportissa ehdotetun riippumattoman sääntelyviranomaisten komitean. Komitean puheenjohtajana tulisi olemaan kansallisen valvontaviranomaisen edustaja. Komitean tulisi määritellä omat toimintaa koskevat järjestelynsä ja ylläpitää kiinteää toiminnallista yhteyttä komissioon ja arvopaperikomiteaan. Se toimii neuvoa-antavana ryhmänä, joka avustaa komissiota erityisesti sen valmistellessa täytäntöönpanotoimenpiteitä koskevaa ehdotustaan (2 taso). Kukin jäsenvaltio nimeää arvopaperialan toimivaltaisia viranomaisiaan edustavan johtavan virkamiehen, joka osallistuu sääntelyviranomaisten komitean kokouksiin. Komitean on kuultava eri tahoja laajalti ja avoimesti viisasten komitean raportissa esitetyllä tavalla ja sillä on oltava markkinoilla toimivien luottamus. Kansallisilla sääntelyviranomaisilla ja sääntelyviranomaisten komitealla on myös tärkeä tehtävä yhteisön lainsäädännön saattamisessa osaksi kansallista lainsäädäntöä (3 taso) varmistamalla tehokkaampi yhteistyö valvontaviranomaisten välillä, suorittamalla vertaisarviointia ja edistämällä parhaita käytäntöjä ja siten varmistamalla yhteisön lainsäädännön johdonmukaisempi ja nopeampi täytäntöönpano jäsenvaltioissa. Eurooppa-neuvosto panee tyytyväisenä merkille, että komissio ja jäsenvaltiot aikovat tehostaa yhteisön oikeuden noudattamisen valvontaa (4 taso). (7) Perustetaan toimielinten välinen seurantajärjestelmä arvioimaan edellä mainittujen ehdotusten soveltamisen edistymistä toimivamman arvopaperimarkkinoiden sääntelyjärjestelmän varmistamiseksi ja ongelma-alueiden tunnistamiseksi. Toimielimille annetaan säännöllisesti selvityksiä osana tätä seurantaprosessia. (8) Uuden sääntelyrakenteen tulisi olla toimintavalmis viimeistään vuoden 2002 alussa ja sen kattava ja avoin tarkastelu suoritetaan vuonna 2004. (1) EYVL L 184, 17.7.1999, s. 23.